1 000'e pleit reeds vir behoud van Malgas-pont | Netwerk24
1 000'e pleit reeds vir behoud van Malgas-pont
Deur Jackie Kruger 22 Oktober 2019 16:31
Vakansiegangers, en veral kinders, is lief daarvoor om uit te spring en die ou pont by Malgas te help trek. Foto: Anneke Carelsen
Teen Dinsdagmiddag het meer as 10 000 mense reeds 'n aanlyn versoekskrif geteken vir die behoud van die ou handgedrewe pont by Malgas naby Swellendam in die Suid-Kaap.
Verlede week is bekend gemaak dat die inwerkingstelling van 'n nuwe gemotoriseerde pont by Malgas en die afbreek van die ou een, wat reeds meer as 100 jaar in gebruik is, eers tydelik opgeskort is.
Dit volg op 'n vergadering verlede Donderdag van Nicholas Myburgh, Swellendam se burgemeester, met Sakkie Franken, burgemeester van die Overberg-distriksmunisipaliteit, waar die besluit geneem is sodat alle belanghebbendes 'n geleentheid kan kry om die toekomstige rol en plek van die ou pont te bespreek.
Die Wes-Kaapse departement van vervoer en openbare werke het vroeër bekend gemaak daar is ná deeglike oorweging besluit om die pont met 'n groter, gemotoriseerde pont te vervang. Volgens die departement is die ou pont onder meer 'n veiligheidsrisiko en kan nie meer herstel word nie. Die aankondiging is egter met groot ontevredenheid onder mense begroet.
Myburgh het verlede week ná die vergadering in 'n persverklaring gesê daar sal 'n openbaredeelname- en konsultasieproses wees. Die datum wanneer die proses sal begin, moet nog bekend gemaak word.